## Turisme promociona la Comunitat Valenciana com a destinació de golf en la fira internacional del sector que se celebra a Canes

*** La Generalitat i l’Associació de Camps de Golf de la Costa Blanca i Comunitat Valenciana presenten les principals novetats i mantenen reunions amb més de 20 turoperadors internacionals
* Marián Cano destaca que “el golf és un producte clau en l’estratègia turística de Turisme per la seua capacitat d’atracció de visitants, la generació d’ingressos i la seua contribució a la desestacionalització”**

Turisme Comunitat Valenciana promociona l’oferta turística de golf de la regió en la fira International Golf Travel Market (IGTM), que se celebra fins al 23 d’octubre a Canes (França).

La consellera d’Innovació, Indústria, Comerç i Turisme, Marián Cano, destaca que “el golf és un producte clau en la nostra estratègia turística per la seua capacitat d’atracció de visitants, la generació d’ingressos i la seua contribució a la desestacionalització”. En este sentit, ha remarcat que “l’objectiu és consolidar la Comunitat Valenciana com una de les destinacions de referència a Europa per a la pràctica del golf”.

A més, Cano subratlla que “esta classe d’accions de promoció internacional són fonamentals per a reforçar la imatge de la Comunitat Valenciana com una destinació competitiva i sostenible, capaç d’atraure un visitant d’alt poder adquisitiu i generar un impacte positiu en el territori durant tot l’any”.

La IGTM és una de les cites més importants a escala internacional dedicades al turisme de golf. Des de 1998, reunix anualment les principals destinacions, proveïdors i professionals del sector, i es convertix en un punt de trobada clau per a definir les tendències i oportunitats del mercat. En esta edició, la fira congrega més de 1.300 líders del sector en tres intenses jornades de treball.

El certamen s’estructura com un fòrum de trobada entre els expositors (destinacions, camps de golf, *resorts* i hotels) i els potencials compradors, entre els quals destaquen turoperadors i agències de viatge. Estes reunions es desenrotllen al llarg de la fira, seguint una agenda de cites prèviament concertades, a través de la plataforma que l’organització posa a la disposició dels participants.

La Generalitat, mitjançant Turisme Comunitat Valenciana, participa juntament amb l’Associació de Camps de Golf de la Costa Blanca i Comunitat Valenciana, dins de l’espai expositiu que representa la regió. En l’estand, que compta també amb la presència de l’empresa Ona Hoteles, s’oferix una imatge unificada per a promocionar la Comunitat Valenciana com una destinació ideal per als amants del golf.

A més, en este espai, Turisme Comunitat Valenciana i l’Associació de Camps de Golf de la Costa Blanca i Comunitat Valenciana mostren les principals novetats del sector, mantenen cites i establixen relacions comercials amb les agències europees dels mercats emissors més importants per a la nostra regió.

En concret, hi ha prevista una agenda de cites amb més de 20 turoperadors internacionals especialitzats en el producte golf dels mercats emissors més importants per a la Comunitat Valenciana.

La participació en la IGTM forma part del calendari anual d’accions promocionals de Turisme Comunitat Valenciana dedicades al producte golf, que es completa amb l’assistència a tornejos internacionals, l’organització de viatges de familiarització i de premsa, i la col·laboració amb Turespaña en diverses accions en mercats internacionals.

Fecha: 22/10/2025